DA Den Europæiske Unions Tidende C 70/3

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 70/03)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»CONWY MUSSELS«

EU-nr.: UK-PDO-0005-01304 – 27.1.2015

BGB ( ) BOB ( X )

1. Betegnelse(r)

»Conwy Mussels«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.7: Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Conwy Mussels« er den betegnelse, der anvendes til at beskrive den europæiske blåmusling eller Mytilus Edulis, der vokser naturligt på muslingebankerne i Conwy Estuary i Nordwales. »Conwy Mussels« er vilde muslinger. De opdrættes ikke, og de høstes i det geografiske område ved hjælp af den traditionelle metode med håndriver i muslingesæsonen, der løber fra den 1. september til den 30. april.

»Conwy Mussels« har en mørk, hård sort eller brunlig skal, der er oval og tilspidset i den ene ende. De har sædvanligvis en glat yderside, eventuelt med rur på skallen, alt afhængigt af hvor de er blevet høstet. For eksempel er muslingerne nogle steder på flodbunden dækket af mudder, hvilket forhindrer rurer i at sætte sig fast, hvorimod de muslinger, der vokser i sandede eller klippefyldte dele af floden, ofte har rur, fordi disse har relativt let ved at sætte sig fast på skallen.

Muslingerne kan være fra 4,5 cm til 10 cm lange. Efter aftale indgået i Conwy Mussel Development Group høstes alle »Conwy Mussels«, når de er mindst 4,5 cm lange og dermed mindst to år gamle (muslinger, der opdrættes på line, og bundmuslinger, der høstes ved skrabning, høstes tidligere).

»Conwy Mussels« er store og kødfulde med et højt kødindhold og en stor andel af kød i forhold til skallen. »Conwy Mussels« er saftige, og de er velkendte for deres seje, kødfulde konsistens og fyldige, salte smag. Friskfangede »Conwy Mussels« bør være lugtfri.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Conwy Mussels« skal vokse og høstes ved hjælp af den gamle, traditionelle walisiske metode med håndriver i muslingesæsonen i det geografiske område i Conwy Estuary. Muslingesæsonen løber fra 1. september til 30. april.

3.5. Særlige regler for udskæring, rivning eller emballering osv. af det produkt, som betegnelsen henviser til

Alle »Conwy Mussels« skal renses i overensstemmelse med EU-lovgivningen. Alle poser med »Conwy Mussels« skal opbevares køligt ved 1-5 grader celsius på rensningsstedet, indtil de bliver solgt. »Conwy Mussels« må højst ligge på hylden i fem dage.

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Conwy Mussels« må kun høstes i det afgrænsede område, som er den del af Conwy Bay og Conwy Estuary, der ligger neden for højvandsmærket for springflod, inden for linjerne mellem punkt A, B og C nedenfor og jernbanebroen, der krydser Conwy River (kortreference 53°280,278′N 003°823,611′V) samt Conwy Quay.

Breddegrad Længdegrad A 53°20,341′N 003°52,790′V B 53°17,461′N 003°54,949′V C 53°16,672′N 003°53,760′V

5. Tilknytning til det geografiske område

BOB-ansøgningen for »Conwy Mussels« bygger på det unikke produkts særlige kendetegn, der:

1) er forbundet med Conwy Estuary og det unikke miljø, hvor »Conwy Mussels« vokser og tilbringer hele deres liv inden høsten

2) skyldes den traditionelle høstmetode med brug af håndriver, der kun anvendes til høst af muslinger i det afgrænsede område, og denne kompetence er blevet givet videre fra generation til generation.

»Conwy Mussels« er vilde muslinger, der vokser på naturlige muslingebanker i Conwy Estuary. Flodmundingen udgør et unikt naturligt miljø for »Conwy Mussels«, og det er i dette afgrænsede område, at »Conwy Mussels« vokser og tilbringer livet indtil høsten. Produktionen og sammensætningen af plankton, som er muslingernes føde, afhænger af flodmundingens næringsindhold, biologiske forhold og mineralindhold. Muslinger er filtrerende dyr, der lever af den mikroskopiske plankton, der findes i vandet. Det er ikke, fordi der findes en større mængde plankton i Conwy Estuary end andre steder, men flodmundingens muslingebanker byder på forhold, der er gunstige for den fødekilde, som »Conwy Mussels« lever af:

— Flodmundinger er kendt for deres høje næringsindhold (fra ferskvand), og af samme grund er der også en større forekomst af plankton.

— Conwy Estuary er dyb. Selv om flodmundingens dybde varierer med tidevandet, rummer den dybe flodmunding en stor mængde vand, der giver en righoldig kilde af plankton, som »Conwy Mussels« kan leve af.

— Conwy Estuary's dybde gør, at vandet generelt er køligere end i mere lavvandede områder, og havet holder flodmundingen koldere end flodvandet højere oppe i dalen. Plankton foretrækker generelt køligere vand.

— »Conwy Mussels« er altid under vand, og de er aldrig blotlagt. Derfor har de adgang til en stadig strøm af føde, som de kan benytte sig af døgnet rundt.

— »Conwy Mussels«-muslingebankerne formes naturligt og findes, hvor der er en naturlig blanding af saltvand og fersk flodvand af høj kvalitet, som er gunstig for forskellige planktonarter.

— Muslingebankerne findes i tidevandsområderne i flodmundingen, hvor vandgennemstrømningen er god. Den gode vandgennemstrømning over muslingebankerne gør, at muslingerne hele tiden får tilført føde og kan spise hurtigere og oftere.

— Eftersom der bliver fisket på bæredygtig vis på muslingebankerne, bliver der ikke overfisket, og bankerne bliver ikke dyrket intensivt, så der er mindre konkurrence om føden blandt muslingerne.

Den store mængde føde bidrager til det faktum, at »Conwy Mussels« er store (4,5-10 cm lange), har et højt kødindhold (omkring 45-55 %) og en stor andel af kød i forhold til skallen, omkring 3/5. Desuden bidrager muslingernes alder og den bæredygtige høstmetode med brug af håndriver til deres betragtelige størrelse, idet de er mindst to år, når de høstes. Alle muslinger, der er mindre end 4,5 cm, vil falde ud mellem rivens tænder.

Conwy-flodens vandkvalitet kontrolleres rutinemæssigt af miljømyndighederne. Floden er anerkendt som en af de reneste floder i Europa, og som sådan har den været genstand for adskillige målrettede økologiske forskningsprojekter. Vandets høje kvalitet i hele floden og dens afvandingsområder skyldes en kombination af flere faktorer:

— Der er ikke megen industri i området. Der er minimal trafik og røg fra fabrikker sammenlignet med større byer, hvilket betyder, at vandets kvalitet er langt højere sammenlignet med floder, der løber gennem større byer.

— Der drives primært miljøvenligt landbrug, hvor der anvendes stødpudezoner ved flodbredderne for at minimere fosfat og nitrat, som er et resultat af intensiv landbrugspraksis. Desuden findes der store områder, der støder op til Conwy River, hvor skovbrug er fremherskende. Disse områder fungerer også som stødpude og minimerer udløb af forurenende stoffer i floden fra de omgivende landområder.

— Der foregår begrænset fiskeri i flodmundingen. Conwy Estuary er ikke en travl havn, og der er minimal trafik af store både, hvilket gør, at muslingebankerne ikke bliver forstyrret af menneskelig aktivitet. Der foregår ikke opmudring eller kommercielt fiskeri ud over muslingefiskeriet i flodmundingen, så muslingebankerne bliver ikke skadet af disse aktiviteter.

Conwy Estuary løber ud i havet. Det er i dette miljø, hvor saltvandet fra havet bliver blandet naturligt med ferskvandet fra River Conwy (over en strækning på godt en halv kilometer), at »Conwy Mussels« bliver til. Den dybe flodmunding gør også, at vandet cirkulerer og bliver udskiftet med tidevandet. Flodmundingens dybde varierer med tidevandet, men de fleste muslingebanker er til enhver tid dækket af 9-15 meter vand. Det er blandingen af saltvand fra havet og ferskvand fra River Conwy Valley plus det faktum, at muslingerne altid vokser i dybt vand og ikke bliver udtørret ved lavt tidevand, der bidrager til deres enestående, saftige smag.

Egenskaberne ved »Conwy Mussels« er forbundet med området i kraft af den lokale tradition med brug af håndriver til at høste muslingerne med. Denne metode bruges kun i dette område og er blevet givet videre fra generation til generation. Fiskesæsonen for »Conwy Mussels« løber fra 1. september til 30. april. Fiskere af »Conwy Mussels« bruger særlige både, der er små og fladbundede. Disse både bruges traditionelt til muslingefiskeri, de kaldes »dorys« og styres af en enkelt mand. Fiskerne anvender en traditionel fiskemetode, der kræver særlige færdigheder og viden om, hvordan man fra de små både bruger de lange, håndholdte river til at tage muslingerne op fra flodmundingens bund med. Det kræver øvelse og særlig kunnen at opsamle muslingerne ved hjælp af håndriver. Det er fire Conwy-familier, der overvejende anvender de traditionelle fiskemetoder, og de har givet deres kompetencer videre fra generation til generation i mere end 150 år. Normalt ville det tage fem-seks sæsoner at mestre denne metode. Brugen af håndriver er en traditionel, bæredygtig og miljøvenlig fiskemetode, der sikrer, at muslingebankerne bevares for fremtidige generationer. Det er kun de større muslinger, der bliver høstet, og de, der er mindre end 4,5 cm lange, falder gennem rivens ståltænder, så de kan vokse og modnes endnu en sæson. Desuden er brugen af håndriver »blidere« ved muslingebankerne, hvilket muliggør en hurtigere genopretning mellem fiskesæsonerne.

»Conwy Mussels«' omdømme som et kvalitetsprodukt er blevet styrket ved hjælp af Conwy Mussel Development Group's hårde arbejde. »Conwy Mussels« er veletablerede og bredt anerkendt af fødevareindustrien både i Det Forenede Kongerige og på verdensplan. »Conwy Mussels« bruges af mange chefkokke, og de nævnes ved navn på deres menuer. Mange kendte gastronomer og agrofødevarevirksomheder har tilkendegivet, at de har en særlig præference for disse muslinger.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.gov.uk/government/publications/protected-food-name-conwy-mussels-pdo

(1) EUT L 343 af 14.12.2012, s. 1.